ठीक आधी रात को टीना की आँखें अचानक ही खुल गयीं। पानी के लिए हाथ बढ़ाया तो टीना ने देखा कि टेबल पर कार्ला और तारा के बगल में चीकू का वही लाल पत्थर वापस रखा हुआ था और यही नहीं लपलप भी कर रहा था। अरे यह कहां से आया, टीना सोच तक पाए, उसके पहले ही, चमकीले लाल पत्थर से नीली, हरी, लाल,पीली रोशनी की किरणें निकलनी शुरू हो गयीं और तब देखते-देखते ही वह पत्थर बीच से खुला और उसका ऊपर वाला आधा हिस्सा ऊपर को उठ गया बिल्कुल एक उड़न तश्तरी की तरह या फिर वैसे ही जैसे एक डिबिया का ढक्कन खोल दिया जाए। अगले पल ही उसे और भी ज्यादा आश्चर्य चकित करती, उसमें से सैन्डी बाहर निकल आई और जल्दी-जल्दी उसने तारा व कार्ला के पास जाकर उनसे कुछ बातें की और फिर तीनों एक-दूसरे का हाथ पकड़े वापस उसी उड़न तश्तरी की तरफ चल दीं। सोनू और चीकू अभी भी इस सबसे बेखबर गहरी नींद सो रहे थे, मानो कुछ हुआ ही न हो। पर टीना ने एक मिनट भी वक्त बरबाद नहीं किया और तुरंत ही वह भी उस अद्भुत स्पेश शटल में दौड़कर जा बैठी । यह अन्दर से काफी बड़ा था और बहुत सारे खिलौने सीट बेल्ट लगाए पहले से ही वहां बैठे हुए थे। अब तो सैन्डी, कार्ला और तारा के साथ-साथ टीना ने भी अपनी सीट बेल्ट पहन ली। बैठते ही स्पेश शटल एक बड़े झटके और तेज आवाज के साथ ऊपर को उठा और तेजी से उड़ चला। तीर की तरह खिड़की से बाहर निकलकरआकाश में ऊपर को उड़े जा रहे थे वे सब, मानो चांद पर पहुंचकर ही दम लेगा यह । टीना को थोड़ा-बहुत डर तो जरूर लगा, पर अपनी गुड़ियों का रहस्य तो जानना ही था। कई सुन्दर नीली सफेद बादलों की झीलें और आग के गोले व ऊंचे ऊंचे चौकलेट के पहाड़ व आइसक्रीम और सोडा पॉप की नदियां थीं रास्ते में। एक जगह तो तारों का एक झुंड हंसहंस कर फुटबाल खेलता भी दिखा टीना को। सभी को पार करने के बाद वह स्पेशशटल एक खूबसूरत चांद जैसी चमक वाले, नीली-पीली रौशनी भरे मैदान में आकर रुक गया, जिसके एक तरफ पौपकौर्न और आइसक्रीम के पेड़ थे जिनपर कोन भर-भरके पौपकौर्न औरआइसक्रीम लटक रहे थे और दूसरी तरफ चिप्स के झाड़ थे जिनपर तरह तरह के और मजेदार शकलों के चिप्स लटके हुए थे, जिन्हें जब जी चाहे खिलौने तोड़-तोड़कर ले ले रहे थे। टीना की उत्सुक आँखें आसपास और चारो तरफ यह आश्चर्य जनक दृश्य देख रही थीं और वह मन ही मन सोच रही थी- ‘काश्, सोनू और चीकू भी यहां होते, तो उन्हें भी कितना मजा आता!’